b'\n_START_ARTICLE_\nBitka pri Coronelu\n_START_SECTION_\nLov na nem\xc5\xa1ke kri\xc5\xbearke\n_START_PARAGRAPH_\nOb izbruhu prve svetovne vojne je po svetovnih oceanih plulo \xc5\xa1est nem\xc5\xa1kih lahkih kri\xc5\xbeark in dve oklepni kri\xc5\xbearki, katerih naloga je bila varovanje nem\xc5\xa1kih interesov po svetovnih morjih. Najmo\xc4\x8dnej\xc5\xa1e med temi kri\xc5\xbearkami sta bili oklepni kri\xc5\xbearki Scharnhost in Gneisenau. Ob izbruhu vojne sta se ladji nahajali na daljnem vzhodu pod poveljstvom viceadmirala von Speeja. Ker so se ladje nahajale dale\xc4\x8d od domovine, bi lahko bile lahek plen britanskih vojnih ladij, zato se je von Spee odlo\xc4\x8dil, da zbere preostale bojne ladje in se z njimi poizku\xc5\xa1a prebiti v domovino. Medtem pa so zavezniki v azijskih morjih organizirali obse\xc5\xbene iskalne akcije, da bi odkrili pobegli nem\xc5\xa1ki kri\xc5\xbearki. Iskalna akcija je bila zaman, saj so se ladje v spremstvu \xc5\xa1e treh lahkih kri\xc5\xbeark in treh parnikov z zalogo premoga odpravile proti Ju\xc5\xbeni Ameriki od koder naj bi se nato preko rta Horn prebile na Atlantik in nato v domovino._NEWLINE_Britancem je kmalu postalo jasno, da se bodo Nemci preko Tihega oceana in Ju\xc5\xbene Amerike poizku\xc5\xa1ali prebiti na Atlantik, zato so organizirali eskadro pod poveljstvom kontraadmirala Cradocka z nalogo, da prestre\xc5\xbee nem\xc5\xa1ke kri\xc5\xbearke ter tako prepre\xc4\x8di \xc5\xa1kodo, ki bi jo te lahko naredile na svoji poti do Nem\xc4\x8dije. Britansko eskadro sta sestavljali dve oklepni kri\xc5\xbearki Good Hope in Monmouth, lahka kri\xc5\xbearka Glasgow in pomo\xc5\xbena kri\xc5\xbearka Otranto. Ko je britanska eskadra prispela v \xc4\x8cile, so jo odkrili nem\xc5\xa1ki obve\xc5\xa1\xc4\x8devalci in o njenem prihodu poro\xc4\x8dali admiralu von Speeju, ki se je odlo\xc4\x8dil, da jo bo napadel.\n_START_SECTION_\nBitka\n_START_PARAGRAPH_\nDo bitke je pri\xc5\xa1lo 1. novembra 1914 blizu \xc4\x8dilske obale v vi\xc5\xa1ini otoka Coronel, po katerem je bitka tudi dobila ime. Nem\xc5\xa1ka eskadra je bila precej mo\xc4\x8dnej\xc5\xa1a, v pomo\xc4\x8d pa ji je bilo \xc5\xa1e razburkano morje, ki je onemogo\xc4\x8dalo streljanje iz nizko postavljenih topov. Imeli pa so \xc5\xa1e eno prednost. Britanske posadke so sestavljali slabo izurjeni rezervisti, medtem pa so imeli Nemci na ladjah posadke, ki so slu\xc5\xbeile na ladjah \xc5\xbee ve\xc4\x8d kot tri leta. Prednost so imeli tudi v topovih, saj so Nemci imeli 12 topov kalibra 210\xc2\xa0mm, Britanci pa le 4, poleg tega pa so bile nem\xc5\xa1ke ladje tudi mo\xc4\x8dneje oklepljene._NEWLINE_Tik pred bitko je britanski admiral naredil usodno napako, ker je podcenjeval mo\xc4\x8d nem\xc5\xa1ke eskadre, pri tem pa ni upo\xc5\xa1teval razmer v lastnih vrstah. Situacijo bi lahko re\xc5\xa1il z bojno ladjo Canopus, ki mu je hitela na pomo\xc4\x8d in bi se do jutra \xc5\xbee lahko priklju\xc4\x8dila njegovi eskadri. Toda ko je Cradock proti ve\xc4\x8deru opazil nem\xc5\xa1ko eskadro, se je brez razmi\xc5\xa1ljanja odlo\xc4\x8dil za boj. Izkoristiti je hotel polo\xc5\xbeaj nem\xc5\xa1kih ladij in zahajajo\xc4\x8de sonce, ki bi nem\xc5\xa1ke topni\xc4\x8darje motilo pri merjenju._NEWLINE_Von Spee je odkril namene britanskega admirala, zato bitke ni sprejel, dokler ni sonce popolnoma za\xc5\xa1lo. Do takrat pa se je polo\xc5\xbeaj popolnoma spremenil. Britanske ladje so se sedaj jasno pojavile na osvetljenem obzorju, medtem, ko so Britanci nem\xc5\xa1ke ladje le s te\xc5\xbeavo videli na temnem vzhodnem nebu, ki so ga vrh tega pokrivali \xc5\xa1e temni oblaki. Nemci so ta polo\xc5\xbeaj v trenutku izkoristili in ob 18. uri in 24 minut odprli ogenj._NEWLINE_Kljub razburkanemu morju je \xc5\xbee tretja salva zadela svoj cilj, tej so sledile \xc5\xa1e druge, ki so prav tako zadele cilje. Na drugi strani Britanci niso imeli toliko sre\xc4\x8de, zaradi slabega merjenja je Good Hope le dvakrat zadela  Scharnhost, medtem pa je bila sama zadeta kar 35 krat. Lahke kri\xc5\xbearke so zaradi razburkanega morja le malo sodelovale v bitki. Bitka je bila zaradi teme prekinjena tri \xc4\x8detrt na osmo zve\xc4\x8der._NEWLINE_Britanska admiralska ladja Good Hope je med bitko prejela toliko zadetkov, da je potonila skupaj z vso posadko in admiralom. Kri\xc5\xbearka Glasgow je zapustila boji\xc5\xa1\xc4\x8de, Monmouth pa je bila v bitki hudo po\xc5\xa1kodovana. Okoli devetih zve\xc4\x8der jo je izsledila kri\xc5\xbearka N\xc3\xbcrnberg in jo potopila skupaj s celotno posadko.\n_START_SECTION_\nDogodki po bitki\n_START_PARAGRAPH_\nV bitki so Britanci izgubili dve oklepni kri\xc5\xbearki in 1.570 mo\xc5\xbe, medtem pa so imeli Nemci le minimalno \xc5\xa1kodo. Vse nem\xc5\xa1ke ladje skupaj so prejele le \xc5\xa1est zadetkov in imele skupaj le tri ranjene. Ta hud poraz za Britance je zelo mo\xc4\x8dno vplival na strate\xc5\xa1ki polo\xc5\xbeaj v tem delu sveta, ker so imele nem\xc5\xa1ke ladje po uni\xc4\x8denje eskadre admirala Cradocka prosto pot na Atlantski ocean, kar je v Angliji povzro\xc4\x8dilo veliko paniko. Po bitki se je nem\xc5\xa1ko ladjevje odpravilo proti Falklandskim otokom kjer je pri\xc5\xa1lo do bitke pri Falklandskih otokih.'